
Къэралым и цIэр зэрахъуэкIыну?
Чехие Республикэм и цIэр яхъуэжыну мурад ящIащ а къэралым и унафэщIхэм.
Абыхэм къызэралъытэмкIэ, я къэралым и цIэр ягъэкIэщIмэ, абы нэхъ тынш ищIынущ я дамыгъэр я деж къыщыщIагъэкI ерыскъыпхъэхэм, хьэпшыпхэм, нэгъуэщI продукцэхэм трагъэуэныр, апхуэдэуи я спортсменхэр дунейпсо утыкушхуэхэм щихьэкIи я къэралым и цIэр нэхъ гъэхуауэ къраIуэныр.
АбыкIэ щапхъэ яхуэхъуу къалъытэр Урысей Федерацэм, Китай ЦIыхубэ Республикэм зэреджэхэр гъэкIэщIауи къызэрахьырщ.
1993 гъэ лъандэрэ къэралым зэреджэр зэхъуэкIыным теухуа жэрдэмым арэзы темыхъуэхэри мымащIэу щыIэщ. Чехие Республикэм и цIэр зэхъуэкIыным теухуа унафэр къащтэнущ а Iуэхум парламентыр хэплъэу ар арэзы техъуа нэужь.
ЯукIыну хуэмеймэ…
Китайм хабзэщIэ къыщащтащ Iулъхьэ къызэрыIахам щхьэкIэ ягъэкъуаншэ къулыкъущIэхэм яхуэгъэзауэ. Абы щыубзыхуащ тезыр нэхъ хьэлъэ дыдэр щIытралъхьэм и щхьэусыгъуэхэр.
Я судыр укIкIэ ящIэнущ Iулъхьэу юань мелуанищ (ар доллар мин 463-рэ мэхъу) къеIызыхауэ е апхуэдизкIэ къэрал мылъкум хэIэбауэ къыщIагъэщхэм. Нэхъапэм хабзэм къыщыгъэлъэгъуатэкъым Iулъхьэу къалъытэр сыт хуэдиз ахъшэми.
Iулъхьэ къеIыхыным я гъащIэр щIатынкIэ зэрыхъунум къулыкъущIэхэр игъэгузэвэну мэгугъэ хабзэр зэхэзылъхьахэр. Ауэ ари фIэщщIыгъуейуэ къыпщегъэхъу къата бжыгъэхэм. Псалъэм папщIэ, Китайм и Уголовнэ кодексым и законхэм ящыщу 46-м къыщыгъэлъэгъуащ къуэншауэ къалъытэ цIыхум и судыр укIкIэ ящIэну. Апхуэдэу нэгъабэ зи хьэкумыр ящIа къулыкъущIэ мин 50-м тезыр нэхъ хьэлъэ дыдэр тралъхьащ. Мы илъэсым и щIышылэ мазэм и закъуэ а къэралым судым и унафэкIэ щаукIащ цIыху 5459-рэ.
